সালাত (নামাজ) ইসলামের দ্বিতীয় রোকন এবং ইবাদতসমূহের মধ্যে সালাতের স্থান অনেক ঊর্ধ্বে। তাই সালাতের গুরুত্ব মরতবা বর্ণনা করে শেষ করে যায় না। সালাত আমাদের জন্য আল্লাহ পাকের বড় একটি রহমত, বরকত ও নেয়ামত। মহান পাক পরওয়ারদেগারের সামনে হাজির হওয়ার জন্য বড় মাধ্যম। হজরত রাসূলে পাক সাঃ বলেছেন, আসসালাতু মিরাজুল মুমিনিন। অর্থাৎ সালাত মুমিনদের জন্য মেরাজ। শুধু গুনাহ  খাতা মুক্তিই নয়। যেকোনো কঠিন থেকে কঠিনতম সমস্যাসঙ্কুল বালা মুসিবতে আপতিত হলে সালাতের মাধ্যমে কায়মনে আল্লাহপাক পরওয়ারদেগারের কাছে ফরিয়াদ মুনাজাত করলে মুক্তি নাজাত লাভ করা যায়। এ জন্য সালাতুল হাজতও পড়ার বিধান রয়েছে। আখিরাতে পরিত্রাণ পাওয়ার একমাত্র অবলম্বন হচ্ছে সালাত। এই পবিত্র সালাতের মাধ্যমেই এক কাতারে শামিল হয়ে আমরা শ্রেণী বৈষম্য ভুলে যাই এবং স্ব স্ব দেহমন পরিশুদ্ধ হয়। অতএব আসুন, আমাদের চলমান জীবনে আল্লাহর নৈকট্য, সন্তুষ্টি, রহমত, বরকত, নেয়ামত ও নাজাত লাভে সালাতের মাধ্যমে নিজেদের একাকার করে দুনিয়া ও  আখেরাতের পাথেয় সংগ্রহ করি এবং আল্লাহর মকবুল বান্দা হিসেবে সমর্পিতচিত্তে রাব্বুল আলামিনের দরবারে হাজির হই আল্লাহ পাক আপনার আমার ও সব মুমিন মুসলমানের সালাত কবুল করুন।